Rossiyada hamyurtlarini pichoqlagan o'zbekistonlik erkakka sud hukmi o'qildi

Rossiya tarkibidagi Mordoviya respublikasida hamyurtlarini pichoqlagan o'zbekistonlik erkak 12 yil 6 oyga qamaldi. Bu haqda “Vestnik Mordovii” xabar berdi.
Ma'lumotlarga ko'ra, 2021 yil 16 avgust kuni politsiyaga 2 nafar O'zbekiston fuqarosi Chamzinkada joylashgan yotoqxonadagi mojaroda jabrlangani haqida xabar kelib tushgan. Aniqlanishicha, 37 yoshli mahkum tungi vaqtda yotoqxonada yashovchi tanishlariga pichoq bilan jarohat yetkazgan. 1996 yilda tug'ilgan jabrlanuvchilardan biri tez yordam yetib kelguniga qadar voqea joyida halok bo'lgan, 1976 yilda tug'ilgan jabrlanuvchi esa, kasalxonaga yetkazilgan, unga tibbiy yordam ko'rsatilgan.
Sud hukmi bilan erkak 12 yil 6 oy muddatga ozodlikdan mahrum etilgan va jazoni qattiq rejimdagi koloniyada o'tashga hukm qilingan.
Avvalroq Rossiyada bir oilaning to'rt nafar a'zosini o'ldirgan o'zbekistonlik yigit umrbod qamoq jazosiga hukm qilingandi. Shuningdek, Rossiyada davlatlararo qidiruvdagi o'zbekistonlik yigit qo'lga olingandi.